Bergens Handelsforenings Orkester

Bergens Handelsforenings Orkester ble grunnlagt våren 1941, med kjøpmann Christoffer Brun som orkesterets grunnlegger og Bergen Frimurerorkester som grunnstamme. Formelt var orkesteret konstituert som gruppe under Bergens Handelsforening.

Historie

I musikkens historie fins det mange eksempler på hvordan musikalsk virksomhet har fått oppblomstring i krisetider. Bergens musikkhistorie er ikke noe unntak. Under 2. verdenskrig så det nystartede amatør-symfoniorkesteret dagens lys. Orkesterets første konsert var i 1942. Med tilleggsmusikere kunne orkesteret by på gratis konsert med fullsatt sal, og på podiet et nystemt og spent orkester. Datoen var 24. mars 1942 og konsertsalen var Festsalen i Handelens- og Sjøfartens Hus. Konserten kom vel i havn, både dirigenten Eyolf Berg-Olsen og solisten Paul Lambach (cello), fikk en begeistret mottagelse. Orkesterets første konsert skulle bli ouverture til en mangeårig virksomhet.

Arkivet etter Bergens Handelsforenings Orkester

Arkivet etter Bergens Handelsforenings Orkesters virksomhet er avlevert Bergen Byarkiv. Arkivets tidsramme er 1941–1981. Arkivmaterialet er kronologisk ordnet etter orkesterets sesonger, dvs. høst- og vårsesonger. I arkivet finner vi referatbøker fra samtlige orkesterprøver, konserter og turer (1942–1968). Det er også tilfelle med referat fra generalforsamlinger, årsmeldinger m.m. Orkesterets faste referent var A. B. Ohldieck.
Saks- og korrespondansematerialet er fra årene 1941–1980. Det knytter seg til alt som har med orkesterets gjøren og laden: Vanlig korrespondanse innenbys og utenbys, medlemskap i Norske Amatørsymfoniorkesters Landsforbund (NASOL) og moderorganisasjonen. Materialet inneholder også informasjon om orkesterets jubileer m.m. Konsertprogram er et viktig utadrettet fremstøt for orkestervirksomhet. Bergens Handelsforenings Orkesters første program er alt omtalt, og ettersom årene gikk skulle det komme mange av dem i arkivet. En del er oppbevart kronologisk i korrespondansen, ulik er de av innhold og utforming. Programmene fra orkesterets turneer er forseggjort, gjerne med illustrasjoner av Bergens kjente tegnere. Andre igjen fins arkivert i to store utklippsbøker fra 1943–1974.
Orkesterets eget medlemsblad, «Stikknoten», er representert med sju numre fra årene 1943–1966. Disse er en blanding av skjemt og alvor. Bladet har bl.a. gode fremstillinger av orkesterets historie, lister over musikere, dirigenter, formenn etc. Sammen med organet «Kjøpmannen» for Bergens Kjøpmannsforening med sine forhåndsomtaler for orkesterets konserter 1963–1969, er disse medlemsbladene en viktig informasjonskilde om orkesteret, programvalg, turneer, jubileumsfeiringer etc.
Arkivet inneholder også en anselig mengde forhåndsomtaler og kritikker i forbindelse med orkesterets konserter, hentet fra aviser, limt inn kronologisk i de to utklippsbøkene. Fra 25-årsjubileumskonsertenen i Konsertpaléet i 1966, hvor orkesteret bl.a. spilte Symfoni nr.1 av J. Brahms, skrev Bergens Tidendes musikkanmelder om Brahms-symfonien: «Hist og her merket en nok at det var et amatørorkester som spilte, men som helhet får en si at prestasjonen var respektabel og at en kunne glede seg over mange gode partier under fremføringen. Således vil vi gjerne nevne den fine utførelsen av tredje sats».
De tallrike orkesterturneene er også dokumentert i tekst, film og bilder. Man arrangerte turer til Ålesund (1949), Oslo (1949, 1979), Newcastle (1951), Rotterdam (1955), Geilo (1970) og Haugesund (1971). Fra Englandsturen er det oppbevart to filmruller, bilder, program og avisartikler i norsk/engelsk språkdrakt. Til og med konsertplakaten er tatt vare på. Med bl.a. E. Griegs klaverkonsert a-moll, og J. Svendsens symfoni nr.2 , ble det en minneverdig konsert for orkester, for solisten Ingebjørg Gresvik og for dirigenten Øistein Brandvik.